A Tanács határozata

(1981. december 3.)

az Európai vadon élő növények, állatok és természetes élőhelyeik védelméről szóló egyezmény megkötéséről

(82/72/EGK)

AZ EURÓPAI KÖZÖSSÉGEK TANÁCSA,

tekintettel az Európai Gazdasági Közösséget létrehozó szerződésre és különösen annak 235. cikkére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére [2],

mivel az 1973. november 22-i nyilatkozattal [3] elfogadták, az 1977. május 17-i állásfoglalással [4] pedig kiegészítették az Európai Közösségek környezetvédelmi cselekvési programját; mivel a közösségi környezetvédelmi politikának az említett jogi aktusokban meghatározott célja a Közösség népei életminőségének, életkörülményeinek, környezetének és életfeltételeinek javítása; mivel ennek érdekében szükség van különösen az erőforrásokkal és a természeti környezettel való hatékony és eredményes gazdálkodásra, és ezeknek az ökológiai egyensúly jelentős károsodásával járó kizsákmányolásának elkerülésére; mivel ezen túlmenően közös megoldásokat kell keresni a Közösségen kívüli államokkal a környezeti problémákra, különösen nemzetközi szervezetek keretében;

mivel a Tanács a környezetvédelmi közösségi cselekvési program részeként elfogadta a vadon élő madarak védelméről szóló, 79/409/EGK irányelvet [5], amely kiterjed ezeknek a fajoknak a védelmére, ellenőrzésére és az azokkal való gazdálkodásra, és szabályokat állapít meg azok hasznosítására;

mivel a Közösség részt vett az Európa Tanács keretében az európai vadon élő növények, állatok és természetes élőhelyeik védelméről szóló egyezmény megkötésére vonatkozó tárgyalásokon; mivel az említett egyezményt 1979. szeptember 19-én írták alá;

mivel a Közösség egyik célkitűzésének megvalósítása érdekében szükség van a Közösség részvételére az említett egyezmény végrehajtásában; mivel az e célból szükséges hatáskörről a Szerződés a 235. cikket kivéve nem rendelkezik;

mivel a Közösség a meglévő közös szabályokból eredő, valamint a Tanács által elfogadott jövőbeni jogi aktusok alapján keletkező hatáskör gyakorlásával, továbbá az érintett területeken folytatott közösségi fellépés (kutatás – információcsere) eredményeinek felhasználásával részt fog venni az említett végrehajtásban;

mivel szükség van rá, hogy a Közösség az említett egyezményt jóváhagyja;

mivel Grönlandon a vadon élő növény- és állatfajok életfeltételei az általános körülmények és különösen az éghajlat, az alacsony népsűrűség, valamint a sziget kivételes mérete és földrajzi elhelyezkedése következtében alapvetően különböznek a Közösség más területein vadon élő növény- és állatfajokéitól; mivel a Tanácsnak emiatt már ki kellett zárnia Grönlandot a vadon élő madarak védelméről szóló irányelv hatálya alól; mivel Grönlandot ennek megfelelően ki kell zárni az egyezmény hatálya alól is,

A KÖVETKEZŐKÉPPEN HATÁROZOTT:

1. cikk

Az európai vadon élő növények, állatok és természetes élőhelyeik védelméről szóló egyezményt az Európai Gazdasági Közösség nevében a Tanács jóváhagyja.

Az egyezmény szövegét csatolták e határozathoz.

2. cikk

Az egyezmény [6] 19. cikkében előírt jóváhagyó okiratot a Tanács elnöke helyezi letétbe azokra a területekre vonatkozóan, ahol az Európai Gazdasági Közösséget létrehozó szerződést az említett Szerződésben megállapított feltételek mellett alkalmazzák, Grönland kivételével.

Kelt Brüsszelben, 1981. december 3-án.

a Tanács részéről

az elnök

T. King

[1] HL C 175., 1980.7.14., 17. o.

[2] HL C 53., 1980.3.3., 50. o.

[3] HL C 112., 1973.12.20., 1. o.

[4] HL C 139., 1977.6.13., 1. o.

[5] HL L 103., 1979.4.25., 1. o.

[6] Az egyezmény hatálybalépésének napját a Tanács Főtitkársága az Európai Közösségek Hivatalos Lapjában kihirdeti.

--------------------------------------------------